b'\n_START_ARTICLE_\nCosa-Mare, Bolgrad\n_START_SECTION_\nIstoric\n_START_PARAGRAPH_\nPentru a-\xc8\x99i consolida st\xc4\x83p\xc3\xa2nirea asupra Basarabiei, \xc3\xaenc\xc4\x83 de la \xc3\xaenceputurile ocupa\xc8\x9biei militare a acestui teritoriu \xc3\xaen timpul r\xc4\x83zboiului ruso-turc din 1806-1812, autorit\xc4\x83\xc8\x9bile \xc8\x9bariste ruse au sprijinit stabilirea \xc3\xaen sudul Basarabiei a familiilor de imigran\xc8\x9bi bulgari, g\xc4\x83g\xc4\x83uzi \xc8\x99i ru\xc8\x99i, ace\xc8\x99tia primind terenuri. Satul Cosa-Mare a fost fondat \xc3\xaen anul 180t de c\xc4\x83tre coloni\xc8\x99ti ru\xc8\x99i, denumirea sa provenind de la cuv\xc3\xa2ntul rusesc "\xd0\x9a\xd0\xbe\xd1\x81\xd0\xb0" (\xc3\xaen traducere scuipat)._NEWLINE_Prin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). \xc3\x8en urma acestei pierderi teritoriale, Rusia nu a mai avut acces la gurile Dun\xc4\x83rii. \xc3\x8en urma Unirii Moldovei cu \xc8\x9aara Rom\xc3\xa2neasc\xc4\x83 din 1859, acest teritoriu a intrat \xc3\xaen componen\xc8\x9ba noului stat Rom\xc3\xa2nia (numit p\xc3\xa2n\xc4\x83 \xc3\xaen 1866 "Principatele Unite ale Valahiei \xc8\x99i Moldovei"). \xc3\x8en urma Tratatului de pace de la Berlin din 1878, Rom\xc3\xa2nia a fost constr\xc3\xa2ns\xc4\x83 s\xc4\x83 cedeze Rusiei acest teritoriu._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Cosa-Mare a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Bolgrad a jude\xc8\x9bului Ismail. Pe atunci, majoritatea popula\xc8\x9biei era format\xc4\x83 din ru\xc8\x99i, exist\xc3\xa2nd \xc8\x99i comunit\xc4\x83\xc8\x9bi mici de rom\xc3\xa2ni \xc8\x99i de bulgari. La recens\xc4\x83m\xc3\xa2ntul din 1930, s-a constatat c\xc4\x83 din cei 390 locuitori din sat, 380 erau ru\xc8\x99i (97.44%), 7 rom\xc3\xa2ni (1.794%) \xc8\x99i 3 bulgari (0.81%).  Acelea\xc8\x99i valori se p\xc4\x83straser\xc4\x83 \xc8\x99i \xc3\xaen 1940._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi. \xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_\xc3\x8encep\xc3\xa2nd din anul 1991, satul Cosa-Mare face parte din raionul Bolgrad al regiunii Odesa din cadrul Ucrainei independente. \xc3\x8en prezent, satul are 242 locuitori, preponderent ru\xc8\x99i.\n_START_SECTION_\nEconomie\n_START_PARAGRAPH_\nLocuitorii satului Cosa-Mare se ocup\xc4\x83 \xc3\xaen principal cu pescuitul \xc8\x99i piscicultura.'